II. 3. A családi rendszer (Busi Etelka)

A család egy nyílt, dinamikus rendszer. Ez jelenti a környezete felé való nyitottságot (külső hatások, emberek, események szerepe és hatása a családra) és azt is, hogy folyamatos változásban van. Természetesen ez nem folyamatos bizonytalanságot jelent, hanem azt, hogy akár észrevétlenül is, de reagál a külső, és a családból jövő ingerekre, történésekre, hatásokra is, mely reakciókra aztán válasz is érkezik, és ez a folyamatos többirányú hatásrendszer ad lüktetést a családi életnek.
A család rendszerében tehát nem egyirányú hatásrendszerről beszélünk: például a gyerekek is befolyásolják, formálják szüleik viselkedését, már a beszéd megjelenése előtt is. Minden gyermek egyedi érzelmi reakciókkal és sajátos verbális képességekkel rendelkezik, melyekkel egyrészt reagál a környezetére, másrészt hatással is van arra (Cole, 1997). Elmondható tehát, hogy amellett, hogy a családtagok egyénileg is fejlődnek, változnak, ezek a változások egymásra is hatnak. Egyszerre leszünk az egyéni fejlődésünknek köszönhetően különbözőek (ezt koindividuációnak hívjuk) és ez az egyéni fejlődésmenet hat a család többi tagjára, azok fejlődésére is, ez utóbbi a koevolúció.